b"\n_START_ARTICLE_\nSergio Azzolini\n_START_PARAGRAPH_\nSergio Azzolini (s. 1967 Bolzano) on italialainen fagotisti ja kapellimestari. H\xc3\xa4n opiskeli Romano Santin johdolla kotikaupungissaan ja Klaus Thunemannin johdolla Hannoverissa. Viimeistelless\xc3\xa4\xc3\xa4n opintojaan h\xc3\xa4n toimi samanaikaisesti Euroopan unionin nuoriso-orkesterin ensifagotistina. H\xc3\xa4n on Ensemble Baroque de Limoges - ja Parnassi Musici -kokoonpanojen j\xc3\xa4sen ja esiintyy s\xc3\xa4\xc3\xa4nn\xc3\xb6llisesti solistina muidenkin kokoonpanojen kanssa. Vuosina 2002\xe2\x80\x937 Azzolini oli Kammerakademie Potsdamin taiteellinen johtaja._NEWLINE_Azzolini on saavuttanut palkintoja monissa kilpailuissa. H\xc3\xa4nen projektinaan on ollut Antonio Vivaldin kaikkien fagottikonserttojen levytt\xc3\xa4minen Na\xc3\xafve-levymerkille. Sarjan ensimm\xc3\xa4inen levy (2010) palkittiin Diapason d'Orilla, Choc de Classica -palkinnolla ja Echo Klassik -palkinnolla. Vuodesta 1998 Azzolini on toiminut fagotin ja kamarimusiikin professorina Baselin musiikkikorkeakoulussa."